CELEX: 
Language: mt
Date: 2017-08-21 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju f’dijodi li jemmettu d-dawl permezz tal-konverżjoni tal-ilwien (LEDs) għall-użu f’sistemi ta’ turija.

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (RoHS 2) fir-rigward ta’ eżenzjoni għal applikazzjonijiet speċifiċi li fihom il-kadmju.
            
            
               RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, hekk kif previst fl-Artikolu 4 tagħha. Daħlet fis-seħħ fil-21 ta' Lulju 2011.
            
            
               Is-sustanzi ristretti huma elenkati fl-Anness II tar-RoHS 2. filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019. L-Annessi III u IV tar-RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi mogħtija fl-Artikolu 4(1) tar-RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revoka tal-eżenzjonijiet) tal-Annessi III u IV. Skont l-Artikolu 5(1)(a), l-eżenzjonijiet jenħtieġ li jiġu inklużi fl-Annessi III u IV biss jekk inklużjoni ta’ dan it-tip ma ddgħajjifx il-protezzjoni tal-ambjent u tas-saħħa prevista fir-Regolament (KE) Nru 1907/2006
                  2
                u meta tkun issodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.
            
            
               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għall-applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Mill-pubblikazzjoni tar-RoHS 2, il-Kummissjoni rċeviet għadd
                  3
                ta’ rikjesti mill-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.
            
            
               L-eżenzjoni 39 attwali tal-Anness III tippermetti l-użu tal-kadmju f’dijodi li jemmettu d-dawl permezz tal-konverżjoni tal-ilwien (LEDs) għall-użu f’sistemi ta’ illuminazzjoni u ta’ turija. Il-komponent tal-konverżjoni tal-ilwien fl-LEDs jikkonsisti minn kadmju li fih il-punti kwantiċi. Il-Kummissjoni rċeviet applikazzjoni għat-tiġdid tal-eżenzjoni 39 tal-Anness III f’Diċembru 2012 u applikazzjoni relatata speċifikament għall-kadmju li fih il-punti kwatiċi fis-sistemi ta’ turija f’Mejju 2013. Is-servizzi tal-Kummissjoni ddeċidew li jindirizzaw iż-żewġ applikazzjonijiet fl-istess valutazzjoni. Filwaqt li l-eżenzjoni 39 kellha l-1 ta’ Lulju 2014 bħala l-ewwel data ta’ skadenza, b’konformità mal-ħtiġijiet tad-Direttiva RoHS (l-Artikolu 5(5), it-tieni subparagrafu), din għandha tkompli tapplika sakemm ma tittieħed deċiżjoni mill-Kummissjoni dwar it-tiġdid tal-applikazzjoni.
            
            
               Wara t-tiġdid tal-applikazzjonijiet fl-2012/2013, il-Kummissjoni adottat Direttiva Delegata f’Jannar 2015
                  4
               . Madankollu, il-Parlament Ewropew oġġezzjona għad-Direttiva Delegata tal-Kummissjoni: fir-Resoluzzjoni tiegħu
                  5
                tal-20 ta’ Mejju 2015 il-Parlament Ewropew prinċipalment ibbaża l-oġġezzjoni tiegħu fuq l-iżviluppi tas-suq li kienu ġraw mill-valutazzjoni tal-Kummissjoni ’l hawn, meta f’Marzu 2015 xi tagħmir bil-punti kwantiċi ħieles mill-kadmju sar disponibbli u nneċessità li l-Kummissjoni tivvaluta d-deċiżjoni tagħha mill-ġdid. Konsegwentement, il-Kummissjoni bdiet valutazzjoni ġdida kif meħtieġ bid-Direttiva, bl-appoġġ ta’ konsulenti esterni u li tinvolvi konsultazzjonijiet ġodda mal-partijiet ikkonċernati. Il-valutazzjoni xjentifika u teknika l-ġdida ġiet iffinalizzata f’Ġunju 2016
                  6
               . Konsultazzjoni tal-Istati Membri ulterjuri twettqet waqt laqgħa tal-esperti fl-1 u fit-2 ta’ Settembru 2016. Din kienet tinvolvi wkoll preżentazzjonijiet mill-applikanti u l-partijiet ikkonċernati l-aktar affettwati. Skont il-Linji Gwida għal Regolamentazzjoni Aħjar, l-abbozz tal-Att Delegat ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu għaxar kummenti, li minnhom sebgħa kienu jappoġġjaw l-estensjoni tal-eżenzjoni għas-sistemi ta’ turija u tnejn opponewha. Il-passi kollha meħtieġa skont l-Artikoli 5(3) sa 5(7) twettqu. Il-Kunsill u l-Parlament Ewropew ġew notifikati dwar l-attivitajiet kollha.
            
            
               Il-punti kwantiċi huma teknoloġija disponibbli fuq is-suq li fil-futur qarib, bħal teknoloġiji kompetittivi oħra, huma mistennija li jissostitwixxu mudelli aktar antiki ta’ konverżjoni tal-ilwien f’ħafna mis-sistemi. Il-valutazzjoni xjentifika u teknika ta’ Ġunju 2016 wriet li l-użu tal-punti kwantiċi bbażati fuq il-kadmju fis-sistemi ta’ turija u bi prestazzjoni ogħla f’termini ta’ firxa ta’ kuluri (colour gamut) għandu impatt ambjentali ġeneralment pożittiv minħabba l-konsum tal-enerġija aktar baxx tagħhom meta mqabbel mal-alternattivi tal-fosfid tal-indju, li attwalment u potenzjalment huma t-teknoloġija prinċipali ta’ sostituzzjoni fis-suq. Għalhekk, il-Kummissjoni kkonkludiet li t-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati bis-sostituzzjoni ta’ sistemi tal-kadmju bil-punti kwantiċi x’aktarx li jkun ogħla mit-total tal-benefiċċji tagħhom għall-ambjent, is-saħħa u s-sikurezza tal-konsumaturi. Fid-dawl tal-Artikolu 5(1)(a), it-tielet kriterju, eżenzjoni speċifika għall-użu tas-selenid tal-kadmju limitata għal inqas minn 0,2 μg kadmju għal kull mm2 tal-erja tal-iskrin għas-sistemi ta’ turija hija għalhekk attwalment iġġustifikata. Meta mqabbel mal-eżenzjoni attwalment applikabbli, eżenzjoni ġdida bħal din hija aktar restrittiva: huwa permess valur limitu ħafna aktar baxx biss jekk l-użu tas-selenid tal-kadmju (il-kompost inorganiku attwalment użat fl-applikazzjoni kkonċernata) jiġi eżentat u l-applikazzjonijiet ikunu ddefiniti b’mod aktar preċiż.
            
            
               Il-valutazzjoni mwettqa bi preparazzjoni għad-direttiva delegata attwali wriet ukoll li, meta wieħed jikkunsidra l-progress teknoloġiku rapidu u s-suq verament dinamiku f’dan il-qasam, applikazzjonijiet ibbażati fuq il-fosfidtal-indju u possibbilment teknoloġiji emerġenti oħra, jistgħu jwasslu għal titjib rapidu tal-prestazzjoni ta’ sistemi ta’ turija li huma ħielsa mill-kadmju. Abbażi tal-kunsiderazzjonijiet t’hawn fuq, huwa għalhekk iġġustifikat li tingħata eżenzjoni fuq terminuqasir biss, ta’ sentejn, mill-pubblikazzjoni tad-Direttiva Delegata f'Il-Ġurnal Uffiċjali tal-Unjoni Ewropea. Dan il-perjodu qasir huwa l-inqas possibbli li jista’ jingħata għal eżenzjoni RoHS 2 meta wieħed iqis li l-iskadenza għar-rikjesta tat-tiġdid ta’ eżenzjoni hija biss ta’ 18-ilxahar skont l-Artikolu 5 ta’ RoHS 2. Huwa maħsub ukoll biex jiġu evitati impatti negattivi fuq l-innovazzjoni u b’mod partikolari fuq l-iżvilupp ulterjuri ta’ alternattivi ekwivalenti li huma ħielsamill-kadmju.
            
            
               Fir-rigward tas-sistemi ta’ tidwil, filwaqt li qed jingħad li l-LEDs tal-kadmju bbażat fuq il-punti kwantiċi għall-illuminazzjoni (lampi) jirriżultaw f’titjib tal-prestazzjoni inġenerali f’teknoloġija tad-tidwil relatata, dawn s’issa għadhom mhumiex disponibbli fis-suq. Fil-fatt, l-eżenzjoni preżenti eżistenti f’dan ir-rigward, s’issa għadha ma ġiet applikata għall-ebda applikazzjoni fil-prattika. Vantaġġi teoretiċi u mhux kwantifikabbli b’mod xieraq f’applikazzjonijiet speċifiċi li suppost qed jiġu offerti minn prototipi ta’ lampi bbażati fuq il-kadmju ma jiġġustifikawx it-tiġdid tal-eżenzjoni fir-rigward ta’ sistemi ġenerali tal-illuminazzjoni, saħansitra fid-dawl tal-progress rapidu fl-effiċjenza li qed isir fir-rigward tal-lampi f’dawn l-aħħar snin. B’mod ġenerali, jeżistu sostituti affidabbli u għad m’hemmx evidenza suffiċjenti li tippermetti tqabbil tal-impatti ambjentali, tas-saħħa u tas-sikurezza tal-konsumatur tas-sistemi tal-illuminazzjoni bbażati fuq il-kadmju u alternattivi eżistenti. Għalhekk, fid-dawl tat-tliet kriterji fl-Artikolu 5(1)(a), ma ntweriex li eżenzjoni hija ġġustifikata fir-rigward tas-sistemi tal-illuminazzjoni. Dawn għalhekk mhumiex inklużi fid-Direttiva Delegata. Minkejja dan, dejjem huwa possibbli li fil-futur tiġi ppreżentata rikjesta għal eżenzjoni meta l-informazzjoni tkun disponibbli u l-applikanti jkunu jistgħu jissodisfaw wieħed mill-kriterji għall-eżenzjonijiet tar-RoHS u juru li sistemi ta’ illuminazzjoni speċifiċi bbażati fuq il-kadmju għandhom benefiċċju aktar minn sorsi ta’ dawl alternattivi oħra.
            
            
               3.L-ELEMENTI ĠURIDIĊI TAL-ATT DELEGAT
            
            
               Id-Direttiva Delegata proposta tagħti eżenzjoni mir-restrizzjonijiet fl-Artikolu 4(1), li għandhom jiġu elenkati fl-Anness III tad-Direttiva 2011/65/UE, għall-użu tal-kadmju f'applikazzjonijiet speċifiċi.
            
            
               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mal-ħtiġijiet rilevanti fl-Artikolu 5(1)(a) tagħha.
            
            
               L-objettiv tad-Direttiva Delegata huwa li tikkontribwixxi għall-protezzjoni tas-saħħa tal-bniedem u tal-ambjent u li tqarreb dispożizzjonijiet relatati biex ikun żgurat il-funzjonament tas-suq intern fil-qasam tat-tagħmir elettriku u elettroniku. Dan jinkiseb billi l-att jippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS 2 u skont il-kundizzjonijiet tagħha u f’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F'konformità mal-prinċipju tal-proporzjonalità l-miżura ma tmurx lil hinn minn dak li hu meħtieġ sabiex jintlaħaq l-għan tagħha.
            
         
         
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 7.8.2017
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju f’dijodi li jemmettu d-dawl permezz tal-konverżjoni tal-ilwien (LEDs) għall-użu f’sistemi ta’ turija.
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)
                     Id-Direttiva 2011/65/EU tirrikjedi li l-Istati Membri jiżguraw li t-tagħmir elettriku u elettroniku introdotti fis-suq ma jkunx fih il-kadmju.
            
            
               (2)
                     Il-Punt 39 fl-Anness III tad-Direttiva 2011/65/UE eżenta l-użu tal-kadmju f’dijodi li jemmettu d-dawl permezz tal-konverżjoni tal-ilwien (LEDs) għallsistemi ta' illuminazzjoni u ta’ turija mill-projbizzjoni sal-1 ta’ Lulju 2014. Il-Kummissjoni rċeviet applikazzjoni għat-tiġdid ta’ din l-eżenzjoni qabel l-1 ta’ Jannar 2013, skont l-Artikolu 5(5) tad-Direttiva 2011/65/UE.
            
            
               (3)
                     Intwera li l-LEDs li jikkonvertu l-ilwien li jużaw il-punti kwantiċi għandhom vantaġġ meta mqabbel ma’ teknoloġija preċedenti fir-rigward tal-effiċjenza fl-enerġija u tal-prestazzjoni tal-ilwien. Il-bilanċ b’mod ġenerali tal-użu tal-punti kwantiċi bbażati fuq il-kadmju f’sistemi ta’ turija għandu impatt pożittiv minħabba l-konsum tal-enerġija aktar baxx tagħhom meta mqabbel mat-teknoloġiji alternattivi disponibbli attwalment. L-impatti negattivi totali fuq l-ambjent, is-saħħa u s-sikurezza tal-konsumatur ikkawżati mis-sostituzzjoni ta' punti kwantiċi bbażati fuq il-kadmju f’sistemi ta’ turija li jużaw il-punti kwantiċi x’aktarx li jkunu aktar mill-benefiċċji totali tagħhom għall-ambjent, is-saħħa u s-sikurezza tal-konsumatur.
            
            
               (4)
                     L-użu tas-selenid tal-kadmju fil-punti kwantiċi ta' nanokristalli semikondutturi b'bażi ta' kadmju għal bidla fil-frekwenza tad-dawl li jgħaddi minnhom (downshifting) biex jintużaw fit-tidwil tas-sistemi ta’ turija għandu għalhekk jiġi eżentat minn din il-projbizzjoni għall-perjodu ta’ sentejn wara l-pubblikazzjoni tad-Direttiva Delegata f'Il-Ġurnal Uffiċjali tal-Unjoni Ewropea. Dan il-perjodu qasir ta’ validità x'aktarx li ma jkollux impatti negattivi fuq l-innovazzjoni u fuq l-iżvilupp ta' alternattivi ħielsa mill-kadmju.
            
            
               (5)
                     LEDs bil-punti kwantiċi bbażati fuq il-kadmju għall-illluminazzjoni s’issa għadhom mhumiex disponibbli fis-suq u l-vantaġġi potenzjali tagħhom meta mqabbel mat-teknoloġiji eżistenti mhumiex kwantifikabbli b’mod xieraq, għalhekk it-tiġdid tal-eżenzjoni fir-rigward tas-sistemi tal-illuminazzjoni mhux ġustifikat.
            
            
               (6)
                     Għalhekk, l-Anness III tad-Direttiva 2011/65/UE għandu jiġi emendat skont dan. 
            
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE jiġi emendat kif stipulat fl-Anness ta' din id-Direttiva.
            
         
         
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [12 months after the date of entry into force of this directive], il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għalhekk għandhom jikkomunikaw minnufih lill-Kummissjoni t-testi ta’ dawn id-dispożizzjonijiet.
            
            
               Dawn għandhom japplikaw dawk id-dispożizzjonijiet minn [12 months after the date of entry into force of this directive + 1 day].
            
            
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati minn din ir-referenza meta jiġu ppubblikati b'mod uffiċjali. L-Istati Membri għandhom jiddeċiedu kif għandha ssir din ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmula fi Brussell, 7.8.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 174, 1.7.2011, p. 88.
               
               
                  
                     (2)
                  ĠU L 396, 30.12.2006, p. 1.
               
               
                  
                     (3)
                  Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  C(2015) 383 finali
                  http://ec.europa.eu/transparency/regdoc/rep/3/2015/EN/3-2015-383-EN-F1-1.PDF
                  http://ec.europa.eu/transparency/regdoc/rep/3/2015/EN/3-2015-383-EN-F1-1-ANNEX-1.PDF
               
               
                  
                     (5)
                  
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//EN&language=EN
                  .
               
               
                  
                     (6)
                  
                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/
               
               
                  
                     (7)
                  ĠU L 174, 1.7.2011, p. 88.
               
            
      
    ---documentbreak--- 
      
         
         
            
               ANNESS
            
            
               tad-
            
            
               Direttiva Delegata tal-Kummissjoni
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju f’dijodi li jemmettu d-dawl permezz tal-konverżjoni tal-ilwien (LEDs) għall-użu f’sistemi ta’ turija.
            
            
               Fl-Anness III tad-Direttiva 2011/65/UE, il-punt 39 jinbidel b'dan li ġej:
            
            
                     
                        "39(a)
                     
                  
                  
                     
                        Is-selenid tal-kadmju fil-punti kwantiċi ta' nanokristalli semikondutturi b'bażi ta' kadmju għal bidla fil-frekwenza tad-dawl li jgħaddi minnhom (downshifting) biex jintużaw fit-tidwil tas-sistemi ta’ turija (< 0.2 μg Cd kull mm2 tal-erja tal-iskrin tat-turija)
                     
                  
                  
                     
                        Tiskadi għall-kategoriji kollha fi żmien [two years after the publication of the Delegated Directive in the Official Journal]”